Pengene er allerede sat af til en ny akutlægehelikopter i Nordjylland - men politikerne er ikke enige om, hvor den skal placeres.

En ny akuthelikopter i Nordjylland skal ikke stå i Jammerbugt Kommune, men derimod i Sindal. Sådan lyder forslaget fra en noget umage politisk konstellation i Region Nordjylland, der består af Enhedslisten, Dansk Folkeparti og løsgængeren Thomas Hav. Målet er at få en akutlægehelikopter til Nordjylland og samtidig bevare den nuværende helikopter i Skive. - Vores forslag vil spare det offentlige for udgifter på cirka 20 millioner kroner i forhold til forslaget fra Danske Regioner, uden at det har væsentlige konsekvenser for dækningen af borgerne. Snarere tværtimod, lyder det fra Dansk Folkepartis Erik Høgh-Sørensen i Region Nordjylland. I anbefalingen fra Danske Regioner er der lagt op til, at Danmarks fjerde akuthelikopter skal placeres i Jammerbugt, og at helikopterbasen i Skive så skal flyttes til Billund, mens basen dér flyttes til Assens. Men det forslag vil Enhedslisten, DF og Thomas Hav altså ikke være med til at realisere. Spar penge - og indsæt akutlægebiler - Akutlægehelikopteren i Skive bør ikke flyttes. Den er vigtig og betryggende for borgere i Thy, Mors, Jammerbugt og Himmerland såvel som Region Midtjyllands borgere, lyder det i det nye forslag, som også nævner en ny type helikopter som en mulighed. - For at overholde EU's udbudskrav og kravene i finanslov 2018 bedes Folketinget vurdere tilbuddet fra Scandinavian AirAmbulance om inden for tre måneder at indsætte en helikopter af typen EC 135 med base i Sindal Lufthavns allerede eksisterende anlæg. Tilbuddet indebærer, at en ny akuthelikopter kan aktiveres senest fire måneder før pt. planlagt af Danske Regioner og med en årlig driftsbesparelse på 2,5 - 3 millioner kroner, lyder det videre i forslaget. Pengene spares blandt andet ved at anlægge helikopterbasen i Sindal Lufthavn og bevare de nuværende baser i Skive og Billund. Penge, der så vil kunne bruges et andet sted - for eksempel på flere akutlægebiler, skriver DF's Erik Høgh-Sørensen.